
Europski parlament,
–	uzimajući u obzir članke 79. i 208. Ugovora o funkcioniranju Europske unije (UFEU),
–	uzimajući u obzir članak 3. stavak 5. i članak 21. Ugovora o Europskoj uniji (UEU),
–	uzimajući u obzir radni dokument službi Komisije od 30. lipnja 2021. naslovljen „Primjena pristupa međunarodnim partnerstvima koji se temelji na ljudskim pravima – ažurirani paket instrumenata kojim se nositelji prava stavljaju u središte politike EU-a za susjedstvo, razvoj i međunarodnu suradnju” (SWD(2021)0179),
–	uzimajući u obzir Uredbu (EU) 2021/947 Europskog parlamenta i Vijeća od 9. lipnja 2021. o uspostavi Instrumenta za susjedstvo, razvoj i međunarodnu suradnju – Globalna Europa[footnoteRef:2], [2:  	SL L 209, 14.6.2021., str. 1., ELI: http://data.europa.eu/eli/reg/2021/947/oj.] 

–	uzimajući u obzir Komisijin Prijedlog uredbe Europskog parlamenta i Vijeća od 16. srpnja 2025. o uspostavi Globalne Europe (COM(2025)0551),
–	uzimajući u obzir Uredbu (EU) 2024/1351 Europskog parlamenta i Vijeća od 14. svibnja 2024. o upravljanju azilom i migracijama, izmjeni uredbi (EU) 2021/1147 i (EU) 2021/1060 i stavljanju izvan snage Uredbe (EU) br. 604/2013[footnoteRef:3], [3:  	SL L, 2024/1351, 22.5.2024., ELI: http://data.europa.eu/eli/reg/2024/1351/oj.] 

–	uzimajući u obzir Komisijin Prijedlog uredbe Europskog parlamenta i Vijeća od 11. ožujka 2025. o uspostavi zajedničkog sustava za vraćanje državljana trećih zemalja koji nezakonito borave u Uniji te o stavljanju izvan snage Direktive 2008/115/EZ Europskog parlamenta i Vijeća, Direktive Vijeća 2001/40/EZ i Odluke Vijeća 2004/191/EZ (COM(2025)0101),
–	uzimajući u obzir Sporazum o partnerstvu između Europske unije i njezinih država članica, s jedne strane, i članica Organizacije afričkih, karipskih i pacifičkih država, s druge strane (Sporazum iz Samoe)[footnoteRef:4], [4:  	SL L, 2023/2862, 28.12.2023., ELI: http://data.europa.eu/eli/agree_internation/2023/2862/oj.] 

–	uzimajući u obzir komunikaciju Komisije od 27. travnja 2022. naslovljenu „Privlačenje vještina i talenata u EU” (COM(2022)0657),
–	uzimajući u obzir Pakt za Mediteran,
–	uzimajući u obzir zajedničku izjavu Vijeća i predstavnika vlada država članica koji su se sastali u Vijeću, Europskog parlamenta i Komisije od 7. lipnja 2017. naslovljenu „Novi europski konsenzus o razvoju – naš svijet, naše dostojanstvo, naša budućnost”,
–	uzimajući u obzir krizni uzajamni fond EU-a za Afriku (EUTF) i tematsko izvješće Revizorskog suda br. 17/2024 od 25. rujna 2024. naslovljeno „Uzajamni fond EU-a za Afriku – Unatoč primjeni novih pristupa i dalje se ne pruža usmjerena potpora”,
–	uzimajući u obzir komunikaciju Komisije od 4. lipnja 2025. naslovljenu „Europska strategija za otpornost vodoopskrbe” (COM(2025)0280),
–	uzimajući u obzir svoju Rezoluciju od 7. svibnja 2025. o Europskoj strategiji za otpornost vodoopskrbe[footnoteRef:5], [5:  	SL C, C/2026/576, 24.2.2026., ELI: http://data.europa.eu/eli/C/2026/576/oj.] 

–	uzimajući u obzir zajedničku komunikaciju Komisije i Visokog predstavnika Unije za vanjske poslove i sigurnosnu politiku od 1. prosinca 2021. naslovljenu „Global Gateway” (JOIN(2021)0030),
–	uzimajući u obzir zajedničku komunikaciju Komisije i Visokog predstavnika Unije za vanjske poslove i sigurnosnu politiku od 2. listopada 2024. naslovljenu „Razvoj održivih međunarodnih partnerstava Tima Europa” (JOIN(2024)0025),
–	uzimajući u obzir zaključke Europskog vijeća o migracijama od 17. listopada 2024.,
–	uzimajući u obzir rezoluciju Opće skupštine UN-a 73/195 od 19. prosinca 2018. naslovljenu „Globalni sporazum za sigurnu, uređenu i zakonitu migraciju”,
–	uzimajući u obzir rezoluciju Opće skupštine UN-a 71/1 od 19. rujna 2016. naslovljenu „Deklaracija iz New Yorka o izbjeglicama i migrantima”,
–	uzimajući u obzir rezoluciju Opće skupštine UN-a 70/1 od 25. rujna 2015. naslovljenu „Promijeniti svijet: program održivog razvoja do 2030.”, usvojenu na sastanku na vrhu UN-a o održivom razvoju u New Yorku, kojom su utvrđeni ciljevi održivog razvoja a posebno cilj održivog razvoja 10.7,
–	uzimajući u obzir Konvenciju o statusu izbjeglica iz 1951. i njezin Protokol iz New Yorka iz 1967. godine,
–	uzimajući u obzir Smjernice o aktivnostima vezanim uz migracije u okviru službene razvojne pomoći Odbora za razvojnu pomoć Organizacije za ekonomsku suradnju i razvoj (OECD) i povezani skup alata,
–	uzimajući u obzir Europsku konvenciju o ljudskim pravima iz 1950.,
–	uzimajući u obzir studiju koju je proveo Odbor za razvoj o ulozi razvojne suradnje EU-a u rješavanju problema nezakonitih migracija u Africi[footnoteRef:6], [6:  	Talleraas, C., The role of EU development cooperation in addressing irregular migration in Africa (Uloga razvojne suradnje EU-a u rješavanju problema nezakonitih migracija u Africi), Odjel za analizu i potporu vanjskoj politici, Glavna uprava za vanjsku politiku Unije, listopad 2025.] 

–	uzimajući u obzir svoju Rezoluciju od 25. ožujka 2021. o novoj strategiji EU-a i Afrike: partnerstvo za održiv i uključiv razvoj[footnoteRef:7], [7:  	SL C 494, 8.12.2021., str. 80.] 

–	uzimajući u obzir članak 55. Poslovnika,
–	uzimajući u obzir izvješće Odbora za razvoj (A10-0147/2026),
A.	budući da su migracije i mobilnost, mir, dobro upravljanje, stabilnost, uključiv rast i održiv razvoj snažno međusobno povezani; budući da su migracije potaknute čimbenicima na makro i mikro razini kao što su oružani sukobi, politička nestabilnost, gospodarske poteškoće, nedostatak prilika i siromaštvo, ograničen pristup mehanizmima socijalne zaštite, neodgovarajuće pružanje usluga, marginalizacija, diskriminacija ili progon ranjivih osoba, među ostalim u pogledu njihove slobode vjeroispovijesti ili uvjerenja, nesigurnost opskrbe hranom i ograničen pristup čistoj vodi te uništavanje okoliša i klimatske promjene[footnoteRef:8]; [8:  	Essentials of Migration Management, „Drivers of international migration” (Pokretači međunarodnih migracija), https://emm.iom.int/handbooks/global-context-international-migration/drivers-international-migration.] 

B.	budući da nezakonita kretanja stanovništva uključuju različite kategorije migranata, kao što su izbjeglice i tražitelji azila koji traže međunarodnu zaštitu; budući da podnositelji zahtjeva za međunarodnu zaštitu mogu ostati u nadležnim državama članicama do donošenja odluke o njihovu zahtjevu;
C.	budući da razvojna suradnja ima ključnu ulogu u iskorjenjivanju siromaštva, suočavanju s nestabilnim kontekstima, promicanju ljudskog razvoja i održivosti u svim njegovim dimenzijama, suočavanju s globalnim izazovima putem međunarodnih partnerstava kojima se podupiru i promiču europske vrijednosti i interesi te doprinosu miru i blagostanju u svijetu;
D.	budući da se razvojnom politikom EU-a potiče održivi razvoj i stabilnost u zemljama u razvoju, s krajnjim ciljem iskorjenjivanja ekstremnog siromaštva u skladu s Programom održivog razvoja do 2030. i ciljevima održivog razvoja, u skladu s člankom 208. UFEU-a, uz istodobno poštovanje načela usklađenosti politika radi razvoja;
E.	budući da se razvojna suradnja mora temeljiti na provjerljivim rezultatima i konkretnoj zajedničkoj predanosti održivom razvoju;
F.	budući da je Uzajamni fond EU-a uspostavljen kako bi se otklonili temeljni uzroci nestabilnosti, prisilnog raseljavanja i nezakonitih migracija te doprinijelo boljem upravljanju migracijama; budući da je Revizorski sud u svojem pregledu utvrdio da Uzajamni fond EU-a nije uspio ostvariti mnoge od svojih ciljeva jer učinkovite strategije nisu uvijek bile jasno utvrđene;
G.	budući da se EU od 2015. suočava s dosad nezabilježenim migracijskim tokovima, a upravljanje njima iziskivalo je stalne napore država članica, te budući da je stoga potrebno ojačati europske razvojne politike kako bi se uklonili temeljni uzroci nezakonitih migracija i prisilnog raseljavanja, s obzirom na to da je u razdoblju od 2015. do 2024. u državama članicama EU-a podneseno više od 8,5 milijuna zahtjeva za azil[footnoteRef:9]; budući da se broj nezakonitih prelazaka vanjskih granica EU-a 2025. smanjio za više od jedne četvrtine (26 %) na gotovo 178 000[footnoteRef:10]; budući da većina migranata u Europu dolazi zakonitim putem; budući da u skladu s ciljem održivog razvoja br. 10.7 zemlje trebaju olakšati uredne, sigurne, zakonite i odgovorne migracije i mobilnost ljudi planiranim i dobro vođenim migracijskim politikama; [9:  	Agencija EU-a za azil, „3.4. Data on applications for international protection” (3.4. Podaci o zahtjevima za međunarodnu zaštitu), https://euaa.europa.eu/asylum-report-2025/34-data-applications-international-protection.]  [10:  	https://www.frontex.europa.eu/media-centre/news/news-release/frontex-irregular-border-crossings-down-26-in-2025-europe-must-stay-prepared-lyKpVb.] 

H.	budući da je 2024. 4,2 milijuna ljudi uselilo u EU iz zemalja koje nisu članice EU-a[footnoteRef:11]; [11:  	ne uključujući za neke države članice tražitelje i izbjeglice iz Ukrajine pod privremenom zaštitom za neke države članice. Eurostat, „Migration to and from the EU” (Migracije u EU i iz EU-a), https://ec.europa.eu/eurostat/statistics-explained/index.php?title=Migration_to_and_from_the_EU.] 

I.	budući da su mnoge zemlje podrijetla podnositelja zahtjeva za azil zemlje s niskim i srednjim dohotkom; budući da je stopa prihvaćanja za tražitelje azila tih zemalja prilično neravnomjerna;
J.	budući da su 2024. zemlje EU-a odobrile status zaštite za 437 900 tražitelja azila, što je povećanje od 6,9 % u odnosu na 2023. (409 530); budući da je to najveći broj od najviših razina zabilježenih nakon izbjegličke krize povezane s ratom u Siriji 2016. i 2017.; budući da je stopa priznavanja statusa na razini EU-a, koja predstavlja udio pozitivnih odluka o azilu u ukupnom broju odluka, 2024. iznosila 51,4 % za prvostupanjske odluke;
K.	budući da je 2024. ulazak u EU odbijen za 124 000 državljana trećih zemalja, da je za 919 000 osoba utvrđeno da su bez statusa, da su izdane odluke o vraćanju za 453 000 osoba i da je oko 110 000 osoba stvarno vraćeno u zemlju izvan EU-a[footnoteRef:12]; budući da je otprilike 20 % osoba kojima su izdane odluke o vraćanju stvarno vraćeno[footnoteRef:13]; [12:  	Eurostat, Migration and asylum in Europe – 2025 edition, irregular migration and return (Migracije i azil u Europi – izdanje za 2025., nezakonite migracije i vraćanje), https://ec.europa.eu/eurostat/web/interactive-publications/migration-2025#irregular-migration-and-return.]  [13:  	Eurostat, Migration and asylum in Europe – 2025 edition, Orders to leave and returns (Migracije i azil u Europi – izdanje za 2025., nalozi za napuštanje i vraćanje), https://ec.europa.eu/eurostat/web/interactive-publications/migration-2025#orders-to-leave-and-returns-of-non-eu-citizens.] 

L.	budući da se međunarodna migracijska putovanja najčešće odvijaju između susjednih zemalja; budući da je velika većina izbjeglica, osoba kojima je potrebna međunarodna zaštita i interno raseljenih osoba smještena u zemljama s niskim i srednjim dohotkom; budući da je gospodarsko opterećenje za te zemlje veliko i utječe na njihovu socijalnu i gospodarsku koheziju i razvoj; budući da razvojna suradnja stoga ima ključnu ulogu u pružanju potpore raseljenom stanovništvu i zajednicama domaćinima;
M.	budući da se Afrika suočava s unutarnjom migracijom, pri čemu se oko 80 % sve afričke migracije događa unutar tog kontinenta; budući da je 2024. u supsaharskoj Africi zabilježeno 19,3 milijuna novih slučajeva interno raseljenih osoba, od čega je 11,5 milijuna posljedica sukoba, a 7,8 milijuna posljedica katastrofa; budući da je ukupan broj interno raseljenih osoba u Africi u razdoblju od 2015. do 2024. dosegnuo 38,8 milijuna, što čini 46 % ukupnog globalnog broja, od kojih 68 % dolazi iz Demokratske Republike Konga, Etiopije, Nigerije, Somalije i Sudana;
N.	budući da je od lipnja 2025. 117,3 milijuna ljudi bilo prisiljeno napustiti svoje domove diljem svijeta zbog progona, sukoba, nasilja, kršenja ljudskih prava ili događaja koji ozbiljno narušavaju javni poredak; budući da su 42,5 milijuna tih osoba bile izbjeglice, 67,8 milijuna interno raseljene osobe, a 8,42 milijuna tražitelji azila[footnoteRef:14]; [14:  	https://www.unhcr.org/about-unhcr/overview/figures-glance.] 

O.	budući da izvješće i istraživanja UN-ove agencije za izbjeglice (UNHCR) o globalnim trendovima pokazuju da većina izbjeglica i raseljenih osoba ne želi napustiti svoje zemlje, već su na to prisiljeni zbog prijetnji kao što su sukobi, progoni, nasilje ili ekstremne poteškoće; budući da je istraživanje UNHCR-a iz 2023. pokazalo da bi velika većina izbjeglica radije ostala u svojim zajednicama da su im zajamčeni sigurnost i sredstva za život;
P.	budući da razvojna suradnja ima ključnu ulogu u smanjenju siromaštva i sprječavanju nestabilnih situacija podupiranjem ljudskog razvoja, promicanjem i podupiranjem načela demokracije, vladavine prava, rodne ravnopravnosti, ljudskih prava i temeljnih prava te jačanjem izvršavanja zakonodavstva, kao i stvaranjem održivih gospodarskih prilika, poboljšanjem upravljanja te poticanjem mira i stabilnosti, čime se uklanjaju temeljni uzroci nezakonitih migracija;
Q.	budući da je poboljšanje životnih uvjeta, obrazovanja i izgleda za zapošljavanje u zemljama podrijetla ključno kako bi se osiguralo da ljudi mogu izgraditi budućnost za sebe u svojim zajednicama umjesto da budu prisiljeni migrirati; budući da se ciljanom i učinkovitom suradnjom stoga mogu smanjiti poticaji za nezakonite migracije promicanjem stabilnosti, sigurnosti i samodostatnosti u partnerskim zemljama;
R.	budući da povećana nestabilnost, među ostalim u vezi s klimatskim promjenama i uništavanjem okoliša te iscrpljivanjem i prekomjernim iskorištavanjem prirodnih resursa, može utjecati na migracije; budući da je 90 % svih prirodnih katastrofa povezano s vodom, s mogućim posljedicama za nesigurnost opskrbe hranom, povećane društvene sukobe i migracije;
S.	budući da visoke razine nesigurnosti opskrbe hranom dovode do većih razina prekograničnih migracija, pri čemu povećanje nesigurnosti opskrbe hranom od 1 % u određenoj populaciji prisiljava 1,9 % više ljudi na migraciju; budući da gospodarski i ekološki čimbenici, iako sami po sebi nisu temelj za azil, znatno doprinose čimbenicima ranjivosti koji mogu zahtijevati sveobuhvatan međunarodni odgovor usmjeren na zaštitu;
T.	budući da su migracijski tokovi često povezani s oskudicom prirodnih resursa, uključujući vodu; budući da 2,2 milijarde ljudi u svijetu i dalje nema pristup vodi sigurnoj za piće; budući da je cilj europske strategije za otpornost vodoopskrbe promicanje otpornosti vodoopskrbe i osiguravanje pristupa poboljšanoj vodi za piće i sanitarnim uvjetima za najmanje 70 milijuna osoba pojačanim djelovanjem zemalja i regija u okviru strategije Global Gateway;
U.	budući da se u Paktu EU-a o migracijama i azilu ističe važnost vanjske dimenzije migracije razvojem sveobuhvatnih partnerstava koja se temelje na političkom dijalogu, uzajamnoj predanosti i pristupu na svim razinama rute;
V.	budući da se Paktom za Mediteran poziva na proširenje programa Erasmus+ na nekoliko zemalja na Bliskom istoku i u Africi kako bi se povezali mladi i poduprlo integriranije i uključivije okruženje za visoko obrazovanje i razvoj vještina; budući da Pakt također poziva na proširenje partnerstava radi privlačenja talenata, uključujući uspostavu baze talenata EU-a radi olakšavanja povezivanja između poslodavaca EU-a i tražitelja posla iz partnerskih zemalja;
W.	budući da bi strategija Global Gateway i ulaganja u ljudski razvoj trebali pružiti priliku za usklađivanje razvojne suradnje s prioritetima partnerskih zemalja, uključujući migraciju, promicanjem otvaranja radnih mjesta, obrazovanja, strukovnog osposobljavanja, demokratskih vrijednosti i visokih standarda, jačanjem dobrog upravljanja i transparentnosti i održivim ulaganjima, uključujući sigurnost opskrbe vodom, u zemljama podrijetla i tranzitnim zemljama;
X.	budući da bi cilj strategije Global Gateway također trebao biti promicanje održivih i pouzdanih partnerstava u području zelene energije i infrastrukture; budući da su prilagodba klimatskim promjenama i ulaganja u obnovljivu energiju ključni za rješavanje socioekonomskih pokretača migracija;
Y.	budući da su gospodarska suradnja i privatna ulaganja ključni alati za smanjenje siromaštva i povećanje samodostatnosti te za poticanje održivog i lokalnog rasta u partnerskim zemljama;
Z.	budući da se pokazalo da je industrijski razvoj jedan od najmoćnijih načina za izlazak ljudi iz siromaštva; budući da društveno odgovorno i održivo ulaganje u kapacitete produktivnosti može stvoriti mogućnosti zapošljavanja i da može imati multiplikacijski učinak;
AA.	budući da trgovina ljudima i krijumčarenje ljudi predstavljaju teško kršenje temeljnih prava i da lišavaju ljude njihova dostojanstva, slobode i temeljnih prava; budući da mreže za trgovinu ljudima i krijumčarenje ljudi iskorištavaju migrante tako što zarađuju od njihovih opasnih putovanja;
AB.	budući da neke zemlje nemaju alate i resurse za sprečavanje i borbu protiv tih kaznenih djela; budući da međunarodna partnerstva mogu učinkovito doprinijeti borbi protiv trgovine ljudima i krijumčarenja ljudi;
AC.	budući da razvojna suradnja ima ključnu ulogu u rješavanju temeljnih uzroka nezakonitih migracija i prisilnog raseljavanja, kao i u borbi protiv krijumčarenja ljudi, u zaštiti izbjeglica i osoba kojima je potrebna međunarodna zaštita, pružanju potpore zemljama koje su prihvatile izbjeglice i razvoju zakonitih načina migracije;
AD.	budući da su sigurnost, stabilnost, teritorijalna cjelovitost i dobro upravljanje preduvjeti za djelovanje u području održivog razvoja te budući da bi EU također trebao podupirati partnerske zemlje u jačanju kapaciteta za izvršavanje zakonodavstva i upravljanje granicama i borbi protiv organiziranog kriminala;
AE.	budući da učinkovito upravljanje migracijama također zahtijeva čvršću suradnju sa zemljama podrijetla i tranzita te razbijanje kriminalnih mreža koje iskorištavaju ranjive osobe; budući da potpora lokalnom razvoju i stabilnosti u partnerskim zemljama pomaže u tome da se temeljni uzroci migracija riješe na održiv način;
AF.	budući da je europska potpora funkcionalnim sustavima za dobivanje azila u trećim zemljama kao dio razvojne suradnje od ključne važnosti za međunarodnu zaštitu tražitelja azila;
AG.	budući da se politikama vraćanja i reintegracije moraju u potpunosti poštovati ljudska prava; budući da suradnja u pogledu vraćanja i reintegracije može donijeti uzajamnu korist kada se u obzir uzima dobrovoljno, dostojanstveno i održivo vraćanje u zemlje podrijetla;
AH.	budući da sporazumi o ponovnom prihvatu i inovativni prilagođeni projekti čiji je cilj reintegracija migranata u njihove zemlje podrijetla čine sastavni dio učinkovite suradnje s partnerskim zemljama;
AI.	budući da razvojna suradnja ima ključnu ulogu u podupiranju socioekonomske integracije raseljenog stanovništva i zajednica domaćina i u zaštiti osoba u ranjivom položaju, uključujući žene, djecu i osobe s invaliditetom;
AJ.	budući da migracije mogu doprinijeti održivom razvoju i uključivom rastu i u zemljama podrijetla i u odredišnim zemljama, kao i unutar regija i među njima; budući da migracije ostavljaju gospodarski učinak i na zemlju odredišta i na zemlju podrijetla; budući da se taj učinak može vidjeti u doprinosu migranata javnim financijama, zapošljavanju i otvaranju radnih mjesta, kao i ulozi koju zajednice u dijaspori mogu imati u podupiranju gospodarskog razvoja svojih zemalja podrijetla;
AK.	budući da zajednice u dijaspori imaju važnu ulogu u razvoju partnerskih zemalja, posebno u poticanju trgovine i gospodarskog razvoja, kao i u rješavanju niza aspekata povezanih s migracijama i mobilnošću; budući da instrument EU-a za globalnu dijasporu može imati ključnu ulogu u tom kontekstu;
AL.	budući da odljev mozgova može predstavljati izazov za treće zemlje u postizanju njihovih ciljeva politike povezanih s razvojem i migracijama;
Međusobna povezanost migracija i razvojne suradnje
1.	ističe međusobnu povezanost migracija i razvojne suradnje te poziva Komisiju i države članice da nastave biti predane usklađenosti politika radi razvoja u svojim migracijskim politikama, uz potpuno poštovanje ljudskih prava i Programa održivog razvoja UN-a do 2030.;
2.	naglašava da se razvojna suradnja i vanjska i sigurnosna politika EU-a uvijek moraju razraditi i provoditi na potpuno dosljedan način, uz pragmatičan i uzajamno koristan pristup usmjeren na rezultate čiji je cilj jamčenje stabilnosti i gospodarskih mogućnosti u partnerskim zemljama, uključujući zemlje podrijetla i tranzitne zemlje za migracijske tokove;
3.	naglašava da bi se u razvojnoj suradnji prednost trebala dati iskorjenjivanju siromaštva, smanjenju nejednakosti i održivom razvoju u skladu s ciljevima održivog razvoja, sprečavanju sukoba i izgradnji mira gospodarskim osnaživanjem, reformama upravljanja i promicanjem ljudskih prava u partnerskim zemljama, pri čemu bi se prednost trebala također dati dugoročnim ulaganjima na temelju razvojnih prioriteta i potreba partnerskih zemalja, među ostalim ciljevima, prilikom uklanjanja temeljnih uzroka nezakonitih migracija i prisilnog raseljavanja;
4.	podsjeća da su žene i djevojčice često nerazmjerno pogođene krizama i siromaštvom; stoga poziva Komisiju da u razvojnim programima primijeni rodno osjetljiv pristup koji se temelji na ljudskim pravima i kojim se uzima u obzir ranjivost, naglašavajući važnost utvrđivanja rizika za ljudska prava, poduzimanja mjera ublažavanja i osiguravanja da se poseban naglasak stavi na sve osobe u ranjivom položaju, uključujući osobe s invaliditetom, starije osobe, marginalizirane zajednice te žene, djevojčice i mlade, posebno s obzirom na to da je uloga žena u nestabilnim kontekstima i izgradnji mira, sprečavanju sukoba i održivom razvoju ključna jer su one često osobe koje prve dolaze u kontakt s onima kojima je potrebna pomoć i mogu biti ključni katalizatori promjena, otpornosti i oporavka; ističe da uključivo sudjelovanje žena u donošenju odluka, posredovanju, djelovanju u području klime i razvoju zajednice dovodi do učinkovitijih i održivijih ishoda;
5.	ističe važnost pristupa Tima Europa kojim se osigurava usklađenost između institucija EU-a i država članica kada je riječ o radu na vanjskim dimenzijama migracija; naglašava da Tim Europa treba koordinirati političke, diplomatske, financijske i tehničke napore za razvoj i produbljivanje sveobuhvatnih partnerstava kojima se podupiru partnerske zemlje u upravljanju migracijama na siguran, uredan, zakonit i odgovoran način primjenom učinkovitog pristupa koji se temelji na ljudskim pravima i usmjeren je na čovjeka te kojim se također odgovara na potrebe izbjeglica i interno raseljenih osoba;
6.	naglašava da bi u cilju sprečavanja korupcije i izbjegavanja lošeg upravljanja Komisija trebala osigurati postojanje jasnih mehanizama praćenja i evaluacije kako bi se osigurala učinkovita odgovornost i transparentnost u izvršenju proračuna EU-a, među ostalim pri rješavanju veze između razvoja i temeljnih uzroka migracija;
7.	poziva Komisiju i države članice da poboljšaju politički dijalog s trećim zemljama kako bi se ojačali i razvili sveobuhvatni i uzajamno korisni pristupi prilagođeni svakoj zemlji pojedinačno kojima se uzimaju u obzir specifični konteksti i razvoj i migracijske potrebe zemalja podrijetla i tranzitnih zemalja, posebno u pogledu ljudskog razvoja, dostojanstvenog rada, društvene uključenosti i zaštite migranata, izbjeglica i interno raseljenih osoba; naglašava da bi se takva suradnja trebala temeljiti na solidarnosti, zajedničkoj odgovornosti i poštovanju ljudskih prava;
8.	naglašava potrebu za jasnim razumijevanjem naseljavanja migranata i njihovih lokalnih učinaka; poziva Komisiju i države članice da razviju strategiju u kojoj se naglašava potreba za lokalnom perspektivom kako bi se ojačala lokalna odgovornost i nadogradili postojeći regionalni prioriteti, posebno podupiranjem migracijskih sustava unutar kontinenta;
9.	poziva Komisiju da prednost da nestabilnim geografskim kontekstima uzimajući u obzir i podatke specifične za migracije i informacije koje se temelje na istraživanju kako bi se bolje utvrdile potrebe partnerskih zemalja i usmjerilo na njihove prioritete, među ostalim u pogledu nezakonitih migracija i prisilnog raseljavanja;
10.	naglašava da strategija Global Gateway može imati ključnu ulogu u poticanju održivoga gospodarskog razvoja i otvaranju dostojanstvenih radnih mjesta u partnerskim zemljama, čime se osnažuju lokalne zajednice i pojedincima omogućuje da aktivno doprinose razvoju svojih zemalja podrijetla i zajednica domaćina, čime se uklanjaju uzroci nezakonitih migracija;
11.	ističe da je potrebno osigurati veću uključenost privatnog sektora, diversificirati i provesti zakonite putove, prepoznati vještine, uključiti razvojne banke EU-a i razviti inovativne pristupe mješovitom financiranju u okviru Tima Europa i doprinijeti strategiji Global Gateway; potiče sudjelovanje europskog privatnog sektora u razvojnim projektima u partnerskim zemljama, pri čemu je potrebno zajamčiti potporu za siguran i transparentan investicijski okvir kojim se potiče sudjelovanje malih i srednjih poduzeća i stvaranje lokalnih proizvodnih lanaca;
12.	ističe da su nestašica vode, uništavanje okoliša, degradacija zemljišta, krčenje šuma i druge katastrofe povezane s klimom faktori koji stoje iza migracijskih tokova, uključujući prisilno raseljavanje; naglašava da je pojedincima raseljenima zbog uništavanja okoliša i katastrofa uzrokovanih klimatskim promjenama potrebna odgovarajuća potpora; poziva Komisiju i države članice da u okviru razvojnih programa prednost daju ulaganjima u održivo upravljanje prirodnim resursima, uključujući očuvanje vode i tla, ponovno pošumljavanje, poljoprivredu otpornu na klimatske promjene i obnovljivu energiju, kako bi se ojačala socijalna kohezija i otpornost zajednica, spriječile napetosti u pogledu prirodnih resursa i povećale mogućnosti ljudi da izgrade održive živote u svojim zemljama podrijetla;
13.	naglašava da EU mora primijeniti holistički pristup, usredotočujući se na lokalnu razinu, s ciljem pružanja razvojne pomoći radi doprinosa strukturnom razvoju podupiranjem demokracije, vladavine prava, poretka utemeljenog na pravilima i institucija kako bi se ostvario održiv učinak;
14.	ističe važnost provedbe razvojnih programa u bliskoj suradnji s lokalnim vlastima, civilnim društvom i privatnim sektorom;
15.	naglašava potrebu za borbom protiv krijumčarenja ljudi i trgovine ljudima pojačanom međunarodnom i multilateralnom suradnjom s partnerskim zemljama, uključujući, prema potrebi, s lokalnim vlastima, sigurnosnim snagama i organizacijama civilnog društva, u području sprečavanja kriminala, zaštite žrtava, pojačanog izvršavanja zakonodavstva, kampanja za podizanje razine osviještenosti javnosti radi suzbijanja dezinformacija, kaznenog progona počinitelja i sprečavanja kriminalnih mreža i krijumčara migranata da izrabljuju migrante, kao i pružanjem sigurnijih alternativa stvaranjem zakonitih kanala za sigurne i zakonite migracije i mobilnost radne snage; naglašava da stroga granična kontrola bez alternativnih zakonitih putova za migracije mijenja rute, uvodeći različite korake putovanja i nove tranzitne zemlje, čime se povećava nesigurnost putovanja i izloženost migranata krijumčarskim mrežama, iznudi i nasilju;
16.	poziva Komisiju i države članice da promiču suradnju s partnerskim zemljama u području migracija;
17.	podsjeća da bi humanitarnu pomoć uvijek trebalo pružati u skladu s humanitarnim načelima;
18.	poziva Komisiju da dodatno podupre zemlje podrijetla i susjedne zemlje domaćine u suočavanju s povećanim međukontinentalnim migracijskim tokovima;
19.	poziva Komisiju i države članice da ojačaju svoje kapacitete za sprečavanje instrumentalizacije migranata te za odgovor na nju; ističe potrebu za pojačanom suradnjom s partnerskim zemljama i relevantnim agencijama radi otkrivanja, sprečavanja i suzbijanja takvog djelovanja;
20.	naglašava da je javno financiranje razvoja ključno za partnerske zemlje i da privatna ulaganja mogu doprinijeti postizanju ciljeva razvojne politike EU-a, konstatira da jamstva EU-a za ulaganja potiču poduzeća na ulaganja, pod uvjetom da se provodi stroga dužna pažnja kako bi se osigurala usklađenost sa socijalnim, ekološkim i upravljačkim standardima, kao i usklađenost s ciljevima održivog razvoja; podsjeća da je postizanje ciljeva održivog razvoja ključno za poboljšanje životnih uvjeta u trećim zemljama;
21.	poziva na to da se financijski instrumenti EU-a, Europski fond za održivi razvoj plus i Europska investicijska banka usmjere na stvaranje lokalne gospodarske dobiti u cilju jačanja gospodarske autonomije i dugoročne održivosti;
22.	podsjeća na to da je službena razvojna pomoć i dalje ključan alat za smanjenje siromaštva te za suzbijanje nejednakosti te pružanje potpore najugroženijim zajednicama; oštro kritizira drastične rezove u službenoj razvojnoj pomoći vodećih svjetskih donatora; poziva EU i njegove države članice da poštuju svoju obvezu potrošnje 0,7 % bruto nacionalnog dohotka na službenu razvojnu pomoć;
23.	poziva Komisiju da osigura veću odgovornost, transparentnost i parlamentarni nadzor u osmišljavanju i provedbi svih financijskih sredstava EU-a, uključujući predstojeći Instrument Globalna Europa, u kojem se prednost mora dati provedbi ciljeva održivog razvoja, među ostalim u pogledu rješavanja izazova povezanih s nezakonitim migracijama;
24.	ističe da poljoprivredni i ruralni razvoj, zajedno s politikama usmjerenima na opskrbu hranom i ishranu, mogu pridonijeti odgovoru na neke od temeljenih uzroka migracija; podsjeća da je pristup zemljištu i prirodnim resursima ključan za jamčenje sigurnosti opskrbe hranom i ishrane lokalnih zajednica, poboljšanje produktivnosti malih poljoprivrednika uz istodobnu prilagodbu proizvodnje klimatskim promjenama te promicanje provedbe neobvezujućih smjernica Organizacije za hranu i poljoprivredu o posjedovanju zemljišta, u kojima se prednost daje pravima i potrebama zakonitih nositelja zemljišnih prava, posebno žena;
25.	poziva Komisiju da poveća potporu za ustanove višeg obrazovanja i tehničko i strukovno obrazovanje i osposobljavanje u partnerskim zemljama u okviru svojih razvojnih strategija kako bi se riješili temeljni uzroci migracija; naglašava važnost jačanja ljudskog razvoja ulaganjem u vještine na lokalnoj razini; poziva Komisiju da pomogne partnerskim zemljama u izgradnji kapaciteta u tom pogledu; nadalje, poziva na veću potporu inicijativama pod vodstvom mladih za jačanje vještina, inovacija i razmjene te za iskorištavanje migracija kao pokretača održivog razvoja;
26.	poziva Komisiju da dodatno istraži partnerstvo EU-a za traženje talenata s više trećih zemalja, posebno onih s visokim stopama iseljavanja;
27.	naglašava da su ekonomsko osnaživanje i otvaranje pristojnih radnih mjesta primarni alati za smanjenje nejednakosti te da poboljšavaju životne uvjete u zemljama podrijetla i time smanjuju razloge za nezakonite migracije; poziva na to da se financiranje EU-a koristi i za potporu lokalnom poduzetništvu i javnoj infrastrukturi;
28.	naglašava da mladi moraju biti u središtu partnerstava te da su oni ključni za održivi razvoj; ističe važnost podupiranja programa razmjene kao što su Erasmus+ i drugi programi mobilnosti i stjecanja vještina za mlade kako bi se mladima pružile mogućnosti obrazovanja i zapošljavanja te kako bi im se omogućilo da napreduju u svojim zemljama podrijetla;
29.	poziva Komisiju da poljoprivredu i upravljanje vodama uvrsti među prioritete suradnje te da promiče projekte kojima se poboljšava samodostatnost i smanjuje migracijski pritisak;
30.	napominje da migracije i odljev mozgova mogu predstavljati izazove za razvoj partnerske zemlje jer se smanjuje dostupnost kvalificirane radne snage; podsjeća da se razvojnom suradnjom taj rizik može ublažiti kroz sveobuhvatne strategije kojima se podupiru kvalitetni sustavi obrazovanja i osposobljavanja, jačaju lokalne mogućnosti zapošljavanja i promiče prijenos znanja i vještina; stoga poziva Komisiju da nastavi s radom u tom području, uključujući rješavanje pitanja odljeva mozgova s pomoću okvira razvojne politike i financiranja;
31.	prepoznaje ključnu ulogu zajednica dijaspore u promicanju održivog razvoja, ulaganja i inovacija u njihovim zemljama podrijetla; naglašava da se osnaživanjem mreža dijaspore stvaraju uzajamne koristi i za partnerske zemlje i za EU; poziva EU i njegove države članice da ojačaju suradnju s organizacijama dijaspore i da razviju uključive programe kojima se doprinosi uzajamno korisnim oblicima kružne migracije;
32.	poziva Komisiju i države članice da ulažu u kampanje za podizanje razine osviještenosti unutar EU-a i u trećim zemljama radi borbe protiv dezinformacija i širenja informacija o rizicima nezakonitih migracija te da promiču razumijevanje pravila EU-a o obvezama u pogledu migracija radne snage;
33.	poziva Komisiju i države članice da povećaju financijska sredstva u svrhe podupiranja vladavine prava, demokracije, izgradnje države i kapaciteta, javnih usluga, uključujući zdravstvo, pristupa čistoj vodi i obrazovanja;
34.	ponovno potvrđuje da je holistički pristup koji objedinjuje razvojnu suradnju i upravljanje migracijama ključan za učinkovito jamčenje sigurnosti i solidarnosti i unutar EU-a i u zemljama podrijetla i tranzita;
35.	pozdravlja ključan rad humanitarnih, razvojnih i mirovnih aktera, posebno organizacija UN-a, drugih međunarodnih organizacija i lokalnih aktera, uključujući lokalna tijela, organizacije civilnog društva, borce za ljudska prava, organizacije žena, organizacije mladih i nevladine organizacije te vjerske zajednice i organizacije;
°
°     °
36.	nalaže svojoj predsjednici da ovu Rezoluciju proslijedi Vijeću, Komisiji i Europskoj službi za vanjsko djelovanje.

